**NACRT**

**ZAKON O IZMJENAMA I DOPUNAMA ZAKONA O ARBITRAŽI**

**Član 1**

U Zakonu o arbitraži (“Službeni list CG'', broj 47/15) član 2 mijenja se i glasi:

**''Podobnost spora za arbitražu**

**(Arbitrabilnost)**

Arbitraža se može ugovarati za rješavanje spora o pravima kojima stranke slobodno raspolažu, osim za sporove za koje je propisana isključiva nadležnost sudova u Crnoj Gori.''

**Član 2**

Član 4 mijenja se i glasi:

**''Značenje izraza**

**Član 4**

Pojedini izrazi upotrijebljeni u ovom zakonu imaju sljedeće značenje:

1) arbitraža je suđenje pred arbitražnim sudom bez obzira da li ga organizuje ili njegovo djelovanje osigurava arbitražna institucija ili ne;

2) domaća arbitraža je arbitraža čije je sjedište na području Crne Gore;

3) arbitražni sud je nedržavni sud koji svoje ovlašćenje za suđenje crpi iz sporazuma stranaka;

4) arbitražna institucija je pravno lice ili tijelo pravnog lica koje organizuje djelovanje arbitražnih sudova;

5) arbitar je arbitar pojedinac ili član ili predsjednik vijeća arbitražnog suda;

6)unutrašnja arbitraža je arbitraža koja rješava spor bez međunarodnog obilježja, u kojem su stranke fizička lica sa prebivalištem ili uobičajenim boravištem u Crnoj Gori, odnosno pravna lica koja su osnovana po pravu Crne Gore;

7) međunarodna arbitraža je arbitraža koja rješava spor sa međunarodnim obilježjem, u kojem je barem jedna od stranaka fizičko lice sa prebivalištem ili uobičajenim boravištem u drugoj državi odnosno pravno lice koje je osnovano po stranom pravu i čije je sjedište u drugoj državi;

8) pod uobičajenim boravištem podrazumijeva se uobičajeno boravište u smislu zakona kojim se uređuje međunarodno privatno pravo.''

**Član 3**

Učlanu 6 stav 1, članu 9 stav 4 tačka 5, u trećem dijelu nazivu poglavlja **''III Sastav arbitražnog tribunala''**, članu 12 st. 1 i 3, članu 13 stav 6, članu 16 st. 2, 3, 4 i 5, u **Četvrtom dijelu u nazivu poglavlja ''IV Nadležnost arbitražnog tribunala''**, nazivu potpoglavlja **''Odlučivanje arbitražnog tribunala o nadležnosti''**, članu 19 st. 2 i 4, članu 20 st.1, 2, 4, 5, 6 i 7, članu 21 st.1 i 2, članu 22 stav 1 tačka 2 i stavu 2, članu 23 st.1 i 2, članu 24, članu 25, članu 26 st. 1 i 2, članu 27 st. 1, 2 i 4, članu 28 stav 1 tačka 2 i 3, članu 29, članu 30 st.1 i 2 , članu 31 st.1, 2 i 3, članu 32 st. 2 i 5, članu 33 st. 1 tačka 1, članu 35 st. 3 i 4, članu 36 st. 1, 2, 3, 4 i 5, članu 37 stav 1 tačka 1, 2 i 3, članu 38 st.1 i 2, članu 39 stav 1, članu 40 st. 1, 3, 4 i 5, članu 42 st.1 i 4, čanu 43, st. 1 i 2, članu 44 stav 2 tačka 1 i 3, članu 45 st.1, 2, 4 i 5, članu 46 stav 1, članu 48 stav 1 tačka 3 i 5, članu 49 stav 3, članu 50, članu 52 stav 1 tačka 4 i članu 54 stav 1, riječ ''tribunal'' u različitom padežu zamjenjuje se riječju ''sud'' u odgovarajućem padežu.

**Član 4**

U članu 11 poslije riječi: ''odredi privremenu mjeru'' dodaju se riječi: ''čak i u situaciji kada se sporazum o arbitraži odnosi na arbitražu u drugoj državi''.

**Član 5**

U članu 13 stav 4 poslije riječi: ''imenuje arbitra pojedinca'' dodaju se riječi: ''u roku predviđenom sporazumom stranaka ili u roku od 30 dana ukoliko rok nije predviđen sporazumom stranaka''.

Stav 6 mijenja se i glasi:

''Ako spor rješavaju tri arbitra, svaka stranka imenuje po jednog arbitra, u roku od 30 dana od dana kad je druga stranka pozove da to učini, a tako imenovani arbitri imenuju trećeg arbitra u propisanom roku.

Ako pozvana stranka ne imenuje arbitra u propisanom roku, arbitra imenuje organ imenovanja, a ako organ imenovanja nije određen ili organ imenovanja ne imenuje arbitra, u roku predviđenim sporazumom stranaka ili u roku od 30 dana ukoliko rok nije predviđen sporazumom stranaka, odluku o imenovanju donijeće sud iz člana 6 stav 1 ovog zakona.''

U stavu 9 riječ ''jednak'' zamjenjuje se riječju ''paran'', a poslije riječi: ''broj arbitara'' dodaju se riječi: ''a tako imenovani arbitri imenuju jednog arbitra i to u roku od 30 dana od dana njihovog imenovanja.''

**Član 6**

U članu 17 stav 2 riječ ''propušta'' zamjenjuje se riječima ''ne izvršava''.

U stavu 3 riječi: ''organu imenovanja'' zamjenjuje se riječima: ''arbitražnoj instituciji''.

**Član 7**

U članu 21 stav 2 poslije tačke 4 dodaje se nova tačka koja glasi:

''5) preduzme drugu radnju kojom se postiže svrha obezbjeđenja u smislu zakona kojim se uređuje izvršenje i obezbjeđenje.''

**Član 8**

Član 25 mijenja se i glasi:

''Stranke su dužne da bez odlaganja obavijeste arbitražni sud o promjeni činjenica na osnovu kojih je privremena mjera zahtijevana ili određena.''

**Član 9**

U članu 27 stav 1 poslije riječi ''strane'' dodaje se riječ ''stranog'', a poslije riječi ''tribunala'' dodaju se riječi: ''ili suda''.

U stavu 2 poslije riječi ''ukoliko'' dodaje se riječ ''strani'', a poslije riječi ''tribunal'' dodaju se riječi: ''ili sud''.

**Član 10**

U članu 32 stav 5 riječi: ''st. 1 i 2'' zamjenjuju se riječima: ''st.1, 2 i 3''.

**Član 11**

U članu 33 stav 1 tačka 1 riječ ''obavještenje'' zamjenjuje se riječju ''zahtjev'' poslije riječi: ''o arbitraži'' dodaju se riječi: ''ili tužbu;'', a u tački 2 riječi: ''uz obavještenje'' brišu se.

**Član 12**

U članu 35 stav 1 poslije riječi: ''zahtjeve tužioca'' dodaju se riječi: ''u roku koji su stranke sporazumno odredile, a ako nijesu odredile taj rok onda u roku koji odredi arbitražni sud''.

**Član 13**

Naslov člana 37 mijenja se i glasi:

**''Posljedice propuštanja''**

**Član 14**

Poslije člana 37 dodaje se novi član koji glasi:

**''Svjedoci**

**37a**

Svjedoci se po pravilu saslušavaju na raspravi.

Svjedoci mogu da budu saslušani i van rasprave ako na to pristanu i stranke se tome ne protive.

Arbitražni sud može od svjedoka da traži da u određenom roku odgovore na postavljena pitanja, ako se stranke tome ne protive.''

**Član 15**

U članu 39 poslije stava 3 dodaje se novi stav koji glasi:

''Dokaze izvedene pred sudom arbitražni sud cijeni kao dokaze koje je sam izveo.''

**Član 16**

U članu 40 stav 5 riječi: ''sporazuma o arbitraži '' zamjenjuju se riječju ''ugovora''.

**Član 17**

Naslov člana 41 mijenja se i glasi**:**

**''Odlučivanje u arbitražnom vijeću''**

**Član 18**

U članu 43 poslije stava 4 dodaje se novi stav koji glasi:

''Arbitražna odluka sadrži uvod, izreku o predmetu spora, troškove arbitraže i obrazloženje ako ga strane iz ugovora nijesu isključile, kao i datum i mjesto njenog donošenja.''

Dosadašnji stav 5 postaje stav 6.

Stav 6 briše se.

**Član 19**

Poslije člana 44 dodaje se novi član koji glasi:

**''Dostavljanje**

**44a**

Stalna arbitražna institucija koja je organizovala arbitražu odluku dostavlja strankama u skladu sa svojim pravilima.

U *ad hoc* arbitraži, arbitražni sud dostavlja odluku u skladu sa sporazumom strankama.''

**Član 20**

Poslije člana 47 dodaje se novi član koji glasi:

**''Zastoj postupka po tužbi za poništaj**

**47a**

Sud pred kojim je podnijeta tužba za poništaj može na zahtjev stranke da zastane sa postupkom da bi omogućio arbitražnom sudu da preduzme radnje koje ocijeni kao potrebne da bi se otklonili razlozi za poništaj.''

**Član 21**

U članu 48 stav 3 briše se.

Dosadašnji stav 4 postaje stav 3.

**Član 22**

Poslije člana 48 dodaje se novi član koji glasi:

**''Rok za podnošenje tužbe za poništaj**

**48a**

Tužba za poništaj arbitražne odluke može se podnijeti u roku od tri meseca od dana kada je tužilac primio arbitražnu odluku, a najkasnije u roku od jedne godine od dana donošenja odluke.

Ako je stranka podnijela zahtjev za ispravku, tumačenje ili dopunu odluke, tužba za poništaj može se podnijeti u roku od tri meseca od dana kada je odluka o ovim zahtjevima dostavljena strankama.''

**Član 23**

U članu 51 stav 1 briše se.

**Član 24**

Poslije člana 54 dodaje novi član koji glasi:

**''Revizija**

**54a**

Protiv pravosnažnog rješenja u drugom stepenu stranke mogu izjaviti reviziju u roku od 30 dana od dana dostavljanja prepisa rješenja.''

**Član 25**

Ovaj zakon stupa na snagu osmog dana od dana objavljivanja u „Službenom listu Crne Gore“.

**O B R A Z L O Ž E N J E**

**I. USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona o arbitraži, sadržan je članu 16 Ustava Crne Gore, kojim je propisano da se zakonom u skladu sa Ustavom uređuje način ostvarivanja, organizacija i nadležnost organa vlasti i postupak pred tim organima, ako je to neophodno za njihovo funkcionisanje, kao i način ostvarivanja ljudskih prava i sloboda kada je to neophodno za njihovo ostvarivanje i druga pitanja od interesa za državu.

**II. RAZLOZI ZA DONOŠENJE ZAKONA**

Zakon o arbitraži donijet je 2015. godine, i više od osam godina i nije pretrpio nikakve izmjene. Međutim, značaj postupaka koji se rješavaju putem arbitraže, kao i društveni ambijent u kojem se zakon primjenjuje, nametnuli su potrebu izmjena i dopuna Zakona o arbitraži, u cilju unapređenja pojedinih zakonskih rješenja. To se prvenstveno odnosi na detaljnije uređenje normi koje se odnose na arbitražni postupak, kao i prepoznavanje svih nadležnosti i procesnih mogućnosti arbitražnog suda u rješavanju arbitražnih sporova. Takođe, neznatan broj riješenih sporova u proteklom periodu, odnosno stagnacija instituta arbitraže povećala je obim predmeta kod redovnih sudova, što je uslovilo neophodnost izmjena i dopuna Zakona o arbitraži.

**III. USAGLAŠENOST SA PRAVNOM TEKOVINOM EVROPSKE UNIJE I POTVRDENIM MEĐUNARODNIM KONVENCIJAMA**

Ne postoje propisi Evropske unije sa kojima je trebalo izvršiti usaglašavanje ovog zakona.

**IV. OBJAŠNJENJE OSNOVNIH PRAVNIH INSTITUTA**

Članom 1Predloga zakona o izmjenama i dopunama Zakona o arbitraži mijenja se član 2 važećeg zakona kojim se propisuje da se arbitraža može ugovarati za rješavanje svih sporova o pravima kojima stranke slobodno raspolažu, osim za sporove u isključivoj nadležnosti sudova u Crnoj Gori. Ova izmjena predložena je u cilju prepoznavanja arbitraže kao mogućnosti za rješavanje svih sporova, osim onih koji su u nadležnosti redovnih sudova.

Članom 2 Predloga zakona mijenja se član 4 kojim se propisuje značenje izraza koji se koriste u zakonu i to: arbitraža, domaća arbitraža arbitražni sud, arbitražna institucija, arbitar, unutrašnja arbitraža, međunarodna arbitraža i uobičajeno boravište. Ova izmjena se predlaže u cilju bolje spoznaje instituta arbitraže i vrsta arbitraže za one koji su je već koristili, kao i za one koji se prvi put susreću sa arbitražom.

Članom 3 Predloga zakona predloženo je da se riječ ''tribunal'' u različitom padežu zamjeni se riječju ''sud'' u odgovarajućem padežu, sljedećim članovima i to u članu 6 stav 1, članu 9 stav 4 tačka 5, u trećem dijelu u nazivu poglavlja **''III Sastav arbitražnog tribunala''**, članu 12 st. 1 i 3, članu 13 stav 6, članu 16 st. 2, 3, 4 i 5, u **Četvrtom dijelu u nazivu poglavlja ''IV Nadležnost arbitražnog tribunala''**, u nazivu potpoglavlja **''Odlučivanje arbitražnog tribunala o nadležnosti''**, članu 19 st. 2 i 4, članu 20 st.1, 2, 4, 5, 6 i 7, članu 21 st.1 i 2, članu 22 stav 1 tačka 2 i stavu 2, članu 23 st.1 i 2, članu 24, članu 25, članu 26 st. 1 i 2, članu 27 st. 1, 2 i 4, članu 28 stav 1 tačka 2 i 3, članu 29, članu 30 st.1 i 2 , članu 31 st.1, 2 i 3, članu 32 st. 2 i 5, članu 33 st. 1 tačka 1, članu 35 st. 3 i 4, članu 36 st. 1, 2, 3, 4 i 5, članu 37 stav 1 tačka 1, 2 i 3, članu 38 st.1 i 2, članu 39 stav 1, članu 40 st. 1, 3, 4 i 5, članu 42 st.1 i 4, čanu 43, st. 1 i 2, članu 44 stav 2 tačka 1 i 3, članu 45 st.1, 2, 4 i 5, članu 46 stav 1, članu 48 stav 1 tačka 3 i 5, članucilj zaštitu 49 stav 3, članu 50, članu 52 stav 1 tačka 4 i članu 54 stav 1 zakona.

Ova izmjena predložena je radi terminološkog usklađivanja sa nacionalnom zakonskom terminologijom.

Članom 4 Predloga zakona dopunjava se član 11 i propisuje da stranka može podnijeti zahtjev za određivanje privremene mjere prije pokretanja postupka arbitraže, i u slučaju kada se radi o arbitraži u drugoj državi.

Članom 5 Predloga zakona dopunjava se član 13 u stavu 4 kojom se propisuje da se u roku predviđenom sporazumom stranaka ili u roku od 30 dana ukoliko rok nije predviđen sporazumom se imenuje arbitar pojedinac. Dopunom stava 6 istog člana definiše se da imenovani arbitri imenuju trećeg arbitra u propisanom roku, dok se dopunom stava 9 propisuje da imenovani arbitri u roku od 30 dana od dana njihovog imenovanja imenuju po jednog arbitra.Predloženom izmjenom precizirani su rokovi za imenovanje arbitara u cilju efikasnijeg vođenja arbitražnog postupka.

Članom 6 Predloga zakona mijenja se član 17 u stavu 2 i 3 na način što se riječ ‘’propušta’’ zamjenjuje sa riječju ‘’ne izvršava’’, a riječi ‘’organi imenovanja’’ sa riječima ‘’arbitražnoj instituciji’’. Predloženom izmjenom vrši se terminološko usklađivanje u cilju jasnoće norme..

Članom 7 Predloga zakona dopunjava se član 21 dodavanjem tačke 5 na način da arbitražni sud može pored postojećih radnji preduzeti i drugu radnju kojom se postiže svrha obezbjeđenja u smislu zakona o izvršenju i obezbjeđenju. Predloženom dopunom proširuju se nadležnosti arbitražnog suda.

Članom 8 Predloga zakona mijenja se član 25 kojim se definiše da su stranke dužne bez odlaganja obavijestiti arbitražni sud o promjeni činjenica na osnovu kojih se zahtijeva privremena mjera ili je već određena. Ova izmjena je predložena u cilju efikasnijeg vođenja arbitražnog postupka.

Članom 9 Predloga zakona predviđena je dopuna člana 27 u stavu 1 i 2 dodavanjem riječi ‘’strani’’. Predložena dopuna ima cilj prepoznavanje stranog arbitražnog suda.

Članom 10 Predloga zakona mijenja se član 32 u stavu 5 na način što arbitražni sud izuzetno od st.1, 2, 3 i 4 može ugovarati mjesto za vijećanje arbitara kao i preduzimanja drugih radnji vezanih za arbitražni postupak.

Članom 11 Predloga zakona mijenja se član 33 stav 1 tačka 1 riječ ,,obavještenje’’ zamijenjuje se sa riječima ‘’zahtjev’’ ili ‘’tužbu’’. Ova izmjena se propisuje radi terminološkog usklađivanja sa procesnim zakonima na osnovu kojih se pokreću postupci pred redovnim sudovima.

U članu 12 Predloga zakona predviđena je dopuna člana 35 u stavu 1 da tuženi daje odgovor na tužbu prema roku iz sporazuma stranaka ili roku koji odredi arbitražni sud. Predloženom izmjenom preciziran je rok u kojem tuženi daje odgovor na tužbu.

Članom 13 Predloga zakona u članu 37 naslov ‘’Propuštanja stranaka’’ zamjenjuje naslovom ‘’Posljedice propuštanja’’. Predložena izmjena proizilazi iz sadržaja norme.

Članom 14 predloga zakona predviđeno je da se poslije člana 37 doda novi član 37a ‘’Svjedoci’’ kao dokazno sredstvo u arbitražnom postupku, radi davanja odgovora na pojedina pitanja ako se stranke ne protive. Predloženom izmjenom se dopunjuje dokazni postupak pred arbitražnim sudom.

Članom 15 Predloga zakona predviđeno je da se u članu 39 poslije stava 3 doda novi stav ,,dokazi izvedeni pred redovnim sudom arbitražni sud cijeni kao svoj dokaz’’. Ova dopuna predložena je u cilju efikasnijeg vođenja arbitražnog postupka.

Članom 16 Predloga zakona mijenja se član 40 stav 5 ‘’sporazum’’ o arbitraži zamjenjuje sa riječju ‘’ugovora’’.

Članom 17 mijenja se naslov člana 41 i glasi ‘’ Odlučivanje u arbitražnom vijeću’’.

Članom 18 Predloga zakona predviđa se u članu 43 poslije stava 4 dodavanje je novog stava kojim se propisiuje sadržaj arbitražne odluke kao i datum i mjesto njenog donošenja.

Članom 19 Predloga zakona predviđeno je dodavanje novog člana 44a poslije člana 44 kojim se propisuje način dostavljanja arbitražne odluke, odnosno da stalna arbitražna institucija koja organizuje arbitražu odluku dostavlja u skladu sa svojim pravilima, dok u ad hoc arbitraži arbitražni sud dostavlja odluku u skladu sa sporazumom stranaka.

Članom 20 predloga zakona predloženo je da se poslije člana 47 doda novi član 47a ‘’Zastoj postupka po tužbi za poništaj’’, kojim se definiše da sud može na zahtjev stranke da zastane sa postupkom , radi preduzimanja neke radnje koje ocijeni kao potrebne u cilju otklanjanja razloga za poništaj.

. Članom 21 predloga zakona predviđeno je je da se u članu 48 stav 3 briše zbog propisivanja novog člana 48a ,,Rok za podnošenje tužbe za poništaj’’ .

Članom 22 Predloga zakona predviđeno je poslije člana 48 doda novi član 48a kojim se propisuje subjektivni i objektivni rok za poništaj tužbe, odnosno da se tužba može podnijeti u roku od tri mjeseca od dana kada je tužilac primio arbutražnu odluku, a najkasnije u roku od jedne gogine od dana donošenja odluke.

Članom 23 predloženo je da se u članu 51 briše stav 1, jer su razlozi za odbijanje i priznanje izvršenja strane arbitražne odluke proisani članom 52 zakona.

Članom 24 dodaje se novi član 54a kojim se uvodi institut revizije, odnosno da priznanje stranih sudskih odluka podliježe revizijskoj ocjeni.

Članom 25 propisano je stupanje na pravnu snagu zakona.

**V. SREDSTVA POTREBNA ZA SPROVOĐENJE OVOG ZAKONA**

Za sprovođenje ovog zakona nije potrebno obezbijediti dodatna sredstva u Budžetu Crne Gore.